Matovič, Igor, poslanec NR SR (2018-05-24):
Kolegovia, kolegyne, rád by som sa teraz prihovoril pani ministerke Matečnej, ktorá podľa ústavy by tu mala sedieť, mala by sa zodpovedať parlamentu, lebo parlament kontroluje vládu. Lenže pani ministerka Matečná nemá ani taký chochmes, neviem, či to je po slovensky alebo po trnavsky, že by si tu sadla, vypočula kritiku a reagovala, ale radšej sa zašije, skrýva sa, lebo jednoducho má maslo na hlave. Pani Matečná sa nikdy nemala stať ministerkou pôdohospodárstva. Je to žena, ktorá sa mala rozhodovať alebo malo sa o nej iba rozhodovať, či bude šiť topánky, či bude strúhať ceruzky alebo či bude umývať rajóny niekde v Ilave alebo v Leopoldove a za tým si stojím. Táto žena ako šéfka Slovenského pozemkového fondu umožnila, aby niekoľko miliónov metrov štvorcových lukratívnych pozemkov bolo fiktívne povymieňaných – už nabrala odvahu, dúfam, že si sadne – bolo fiktívne povymieňaných s ľuďmi ako uplatnenie reštitúcií a tie pozemky boli ocenené 47 centov, 52 centov, 53 centov, 59 centov a v skutočnosti v tom momente, kedy ona podpisovala tie zmluvy a oceňovala, samozrejme, znalcom Slovenského pozemkového fondu a v súlade so zákonom, v tom momente tie pozemky mali hodnotu 20, 30, 50, 100 eur. Keď chcete príklad najbližší, okolo ktorého tí, čo ste z Bratislavy, ktorí poznáte, a tí, čo z Bratislavy nie ste a chodíte po diaľnici smerom hore po D jednotke, tak viete, jak sa ide smerom na Ivanku pri Dunaji, hneď jak odbočíte na Ivanku po starej Seneckej ceste, sú obrovské pozemky vpravo; 65 hektárov. To je 650-tisíc metrov štvorcových, čuduj sa svete, za bagateľ, za takého pol milióna eur, to je veľká suma, samozrejme, ale pri 650-tisíc metrov štvorcových takéhoto pozemku to je šuviks, dostáva človek, ktorý toť nedávno bol ešte susedom pána Roberta Fica, nejaký pán Sýkora. Pani Matečná, keď bola s tým konfrontovaná, ako je to možné, že za pozemky, kde bol reštitučný nárok v Hornej Dolnej, zrazu tento človek dostal akurát tieto pozemky, zlatú sliepku, poklad, perlu Slovenského pozemkového fondu, to znamená všetkých nás, lebo Slovenský pozemkový fond, to nie je nejaká fiktívna organizácia, ktorá vlastní pozemky, ktoré zhabala tam nejakým Židom, ktorých sme vyviezli do plynu, to je majetok všetkých nás, tak pani ministerka Matečná v pohode podpisuje zmluvy, že to je to isté, 1 : 1 meter štvorcový tu a v Hornej Dolnej. Extrémne lukratívny pozemok, kde za chvíľku bude logistické centrum. Pozemok, ktorý má hodnotu od 70 do 100 eur meter štvorcový. A si vypočítajte pri 100 eurách meter štvorcový, keď ona to dala a podpísala za 50 centov. To je koľko? To je 200-násobok? Keď som vtedy hovoril, že to kúpil za pol milióna eur, vypočítajte si 200-násobok krát pol milióna. Dala mu niečo akože za pol milióna, však veľa zaplatil, nie? Alebo veľkú hodnotu mal ten reštitučný nárok, ku ktorému on sa dostal, lebo si ho vybavil. Dala mu niečo, áno, v hodnote pol milióna. Ale skutočná hodnota tých pozemkov v tom čase, kedy to podpisovala, 200 krát pol milióna je 100 miliónov eur. Sto miliónov eur, páni a dámy, poslanci SNS, „Slovenskej národnej straky“. Vy ste si urobili z našeho spoločného majetku váš majetok, a keď na to upozorníme, že to rozkrádate, váš predseda strany, Slovenskej národnej straky, príde a rozčuľuje sa ako v lete minulého roku na Veroniku Remišovú a robí z toho hneď koaličnú krízu a esemeskou vypovedá koaličnú zmluvu, že ako je to možné, ale nie to, že to niekto ide rozkradnúť, Plavčan 600 mil. eur určených na vedu a výskum, ale že sa to dozvedeli médiá. Ako je to možné, že to niekto posunul médiám? Ako je to možné, že sa o tom ľudia dozvedeli? Čiže vás v politike netrápi, a hovorím o vás, lebo vy to kryjete, vás v politike netrápi, že sa rozkráda štátny majetok, že sa rozkráda to, čo patrí nám všetkým. Vás trápi iba to, že sa to dozvedia ľudia. Hanba vám, páni a dámy. Môžte mať akékoľvek ľúbivé slovíčka, môžte tu hovoriť o slušnosti, odbornosti, vyzývať na – jako ste to hovorili? – vecnú diskusiu. Jak sa dá vecne diskutovať o vašich zlodejinách, mi povedzte?! A toto, takúto obludu, takúto burinu dnes máme na pozícii ministerky pôdohospodárstva! Ministerka pôdohospodárstva by mala byť žena, ktorá bude pomáhať pôdohospodárstvu, to znamená, tým ľuďom, ktorí ešte dnes si uvedomujú, že tá pôda je naše bohatstvo, že tá pôda nás živí. Ktorí majú pevný stisk jak zverák, ktorí majú vypracované ruky, ktorí majú zodraté chrbty a opálené krky z toho, že pracujú na tých poliach. Týmto ľuďom by mala pomáhať, rozvíjať ich, malým, drobným poľnohospodárom alebo farmárom by mala vytvárať podmienky, aby, aby chceli podnikať na tej hrude otcov. Táto žena miesto toho im hádže všetky možné polená pod nohy. Táto žena ich nevypočuje, keď sa k nej sťažujú, keď jej napíšu list, ignoruje ich, keď sa chcú s ňou stretnúť, arogantne sa im vysmieva do tváre. Táto žena sa správa ako burina v záhrade. Burina, ktorá ničí tú skutočnú úrodu. Správa sa ako kúkoľ na poli medzi tým, tou, tou pšenicou, tou ražou alebo tým jačmeňom. Niečo, čo tam nemá byť, čo znehodnocuje úrodu. Čo cucá výživu tým ostatným naozaj rastlinám, ktoré tam majú rásť. Táto žena sa správa ako škodná v lese, ktorá miesto toho, aby rozvíjala ten les, ho ničí. Správa sa ako červotoč. Jednoducho ničí to, čo by mala chrániť. A ešte raz sa vraciam späť. Chcem sa sústrediť na reštitúcie, lebo to je čistá matematika. Jednoducho sa nedá vysvetliť niekomu, keď bude tu hovoriť, že to je v súlade so zákonom, že si zobere od niekoho toto (rečník pravou rukou odtrhol maličký kúsok z rohu papiera, ktorý drží v ľavej ruke, a ukázal ho plénu), keď to v skutočnosti má takú hodnotu za meter štvorcový (rečník ukázal plénu zvyšnú časť papiera, ktorý drží v ľavej ruke a z ktorého pred chvíľou odtrhol maličký kúsok). Ukazujem vám to takto trápne, lebo ten váš dilino, pologramotný z Revúcej, zakázal používať tuto obrazové pomôcky. By som vám tu v pohode ukázal graf, čo to je v skutočnosti hodné (potlesk) a za čo to tá ženská rozpredáva. Tak vám to musím takto ukazovať. (Rečník súčasne zobral do pravej ruky kúsok papiera a do ľavej ruky zvyšnú časť papiera.) Chápete? Viete, čo je to a to? Pozemok, ktorý je hodný 100 eur tuto v Ivanke (rečník opäť drží v ľavej ruke zvyšnú časť papiera), táto žena (rečník pravou rukou ukazuje na ministerku), táto žena, tento kriminálny živel v pozícii ministerky pôdohospodárstva (rečník stále pravou rukou ukazuje na ministerku) podpisuje zmluvy za 50 centov a vyhovára sa, však je to v súlade so zákonom. Ale nie je to v súlade s morálkou! Ona je zvolená ako ministerka pôdohospodárstva, ako verejný činiteľ, aby chránila verejný záujem, aby sa správala ako dobrý hospodár. A ja sa pýtam, je dobrý hospodár idiot (rečník opäť zobral do ľavej ruky zvyšnú časť papiera), ktorý predá majetok za 100 eur hodný, a to hovorím iba o metri štvorcovom, ktorý ho predá za 50 centov? (Rečník opäť zobral do pravej ruky malý kúsok z papiera.) Je to dobrý hospodár? Stráži takýto minister verejný záujem? A to hovorím o jednom metri štvorcovom, iba v tomto jedinom prípade v Ivanke pri Dunaji pri susedovi Roberta Fica pánovi Sýkorovi táto žena podpísala (rečník súčasne zobral do pravej ruky kúsok papiera a do ľavej ruky zvyšnú časť papiera) zmluvy na 650-tisíc metrov štvorcových. Na základnú školu ste chodili, vynásobte si to, vypočítajte si to a dúfam, že ten váš pologramotný idiot, čo toto kryje, mi za toto dá pokutu, že tu zneužívam a využívam vizuálne pomôcky. (Počas hovorenia predchádzajúcej vety rečník pre názornosť v oboch rukách držal malý aj veľký papier.) Jednoducho ma nebavíte, keď vy tu budete si o nás obtierať papule a budete tu hovoriť a vyzývať na odbornú diskusiu. Jak sa o tomto dá odborne diskutovať?! Odborne diskusia o tomto by bola – putá a do base (správne „basy“), lebo tých 100 mil., čo ste iba v tomto jedinom prípade ukradli, je na každého jedného občana Slovenskej republiky 5 eur. To je rodina, kde ich je päť, ste im ukradli 25 eur, iba v tomto jedinom prípade. Tam, kde sú dvaja, ste im ukradli 10 eur. Možno si každý povie, dobre, no 10 eur, 25 eur, ale dokopy je to 100 mil. eur. Viete, koľko nenarodených detí, keď je tá téma tu dnes živá, mohlo žiť, ak by ste týchto 100 mil. eur použili pre mladé rodiny, aby ste im trebárs priplatili na nájom? Koľko nenarodených detí mohlo žiť, aby ste matkám a rodinám v núdzi dali nejaký príplatok počas tehotenstva, aby to decko nedali na potrat? Viete, koľko životov máte na svedomí iba preto, že kryjete takýto zločin? A táto ženská sa tu nehanbí dnes vystúpiť a hodinu tu bľabotať pomaly o dojivosti kráv, jaké má ona na tom zásluhy? Aké zásluhy? To je zásluha farmárov, každého jedného, ktorý napriek všetkým tým polenám, napriek všetkým tým búchancom, ktoré od nej dostávajú roky po chrbte, napriek tomu naďalej sú verní tej pôde. Napriek tomu podnikajú a snažia sa poctivo zarábať svoje ťažko zarobené peniaze. Táto žena tu dnes vystúpi a povie, že žiadne systémové zlyhanie v SPF, čiže v Slovenskom pozemkovom fonde, neexistuje. Tam nie je systémové zlyhanie. To, že sa tam rozdávajú pozemky hodné sto miliónov, stá milióny eur za bagateľ, že sa tam podporuje podvod, kedy ľudia, ktorí pred 70 rokmi, dnes ich deti a vnúčatá, ktorým sme zobrali pôdu alebo ktorých sme poslali do plynu do Osvienčimu, ktorí sa pred 70 rokmi o tú pôdu prišli, dodnes tú pôdu nemajú späť ako reštituenti a potom za nimi príde vybavovač, kamarát tuto pani Matečnej, povie, ja to nejako vybavím a dám ti eurko za meter štvorcový, tak toto nie je zlyhanie systému?! Áno, nie je to zlyhanie vašeho systému. Skorumpovaného, odporného Slotového DNA, ktoré máte v svojej strane. Slovenská národná straka. Rozkrádači slovenského národného majetku. Táto pani povie, že žiadne systémové zlyhanie neexistuje. Ani v Slovenskom pozemkovom fonde, ani na Poľnohospodárskej platobnej agentúre. Čo tým povedala? Že Čižnár, generálny prokurátor, si vymýšľa. Ten povedal, že systém je tam chorý a prehnitý. Čo povedala? Že šéf Národného kontrolného úradu si vymýšľa. Ktorý povedal de facto to isté. Že systém absolútne zlyháva. Čo povedala? Že šéf SIS, váš nominant, pán Anton Šafárik si vmýšľa, keď tu hovoril pred pár dňami o tom, že posielali vedeniu ministerstva päť správ o zneužívaní agrodotácií, o podvodných kšeftoch s environmentálnymi, likvidáciou environmentálnych záťaží a podobne. Traja ľudia kľúčoví. Tri kontrolné inštitúcie hovoria, že systém zlyhal. Pani ministerka sem príde, samozrejme, zneužíva rolu ženy, lebo si myslí, že do nej nebuchnem, lebo však do ženy sa neútočí, ale ona dnes má zastupovať verejný záujem a správa sa ako zlodej. Ako cap v záhrade, ako burina v záhrade, ako kúkoľ na poli, ako škodná v lese, ako červotoč v dreve. Pani ministerka v podstate povedala, že klame Čižnár, šéf Generálnej prokuratúry, klame šéf Najvyššieho kontrolného úradu a klame šéf SIS (Slovenskej informačnej služby), lebo nie sú žiadne systémové zlyhania, všetko je v poriadku a ona je pomaly Panenka Mária. Tak mi to tu pripadalo. Ja som nedokázal to počúvať na klube, čo tu tá žena bola schopná porozprávať! Miesto toho, aby si priznala vinu a povedala, prepáčte, nezvládla som to, zlyhala som, ospravedlňujem sa všetkým vám, ktorých som poškodila, a tie škody, ktoré som napáchala stovky miliónov eur, budem splácať zo svojho dôchodku a odišla, tak miesto toho tu útočí na ľudí, že to tu nie je žiadna odbornosť. Martinovi Feckovi si dovolí povedať, že nie je odborník. Pane Bože, kto viac sa tu vyzná do pozemkových úprav? Kto viac sa tu vyzná do komasácií? Kto viac sa tu vyzná do reštitúcií, na ktorých 25 rokov na Slovenskom pozemkovom fonde robil. Tohoto človeka, do tohoto človeka vy si tu budete obtierať vaše akože argumenty?! Môžte mať obleky za 10-tisíc eur, vaše slová sú hodné nič. Ten človek tu sedemkrát predkladal návrh zákona, aby si nikto nemohol uplatniť dotáciu bez toho, aby mal nejaký nárok k pôde. Aby bol buď vlastníkom tej pôdy, alebo aby tam mal nájomnú zmluvu. Ani raz, vy poslanci Slovenskej národnej strany ani vy ostatní z koalície vládnej, ste neboli schopní za to zahlasovať. Ešte raz, sedemkrát tu predkladal riešenie, ktoré mohlo zabrániť tomu, že tu niekto bude vyháňať, nejaký mafián, poctivého farmára z jeho pôdy. Sedemkrát tu predkladal riešenie, sedemkrát ste hlasovali proti, riešenie, ktoré by nedovolilo rásť a vyrásť grófke Roškovej, kamarátke pani Matečnej, blízkej kamarátke pani Matečnej, to je treba tiež si povedať. Lebo to nebola náhoda, že pani Rošková dostávala iba tak. Poznala niekoho veľmi vysoko. A ja vám hovorím iba jedného človeka, ktorého pozná veľmi dobre, a to je pani Matečná. Tento človek (rečník ukázal na poslanca Fecka na mieste navrhovateľa) sedemkrát predložil riešenie, ak by ste ho prijali, Rošková by mohla utrieť fúzy, lebo nemala by žiadne zmluvy, nedokázala by ukázať, že má na to aj na to parkovisko nejakú nájomnú zmluvu. Nemala by nič. Nikto by nemohol niekoho vyháňať z jeho vlastného pozemku a brať mu úradu, ak by ste prijali jeho riešenie. Ale vaša hrdosť, vaša namyslenosť, vaša odutosť, vaše veľkopanstvo a pýcha vám nedovolili podporiť dobré riešenie, lebo vy ste múdrejší, lebo vy ste tí, ktorí rozhodujete! Ale čo ste spôsobili? Čo ste umožnili? Aby burina rástla naďalej, aby mafia brala úrodu farmárovi, aby ho zbila vtedy, keď si tú úrodu ide chrániť, aby im brala pozemky, ktoré majú oni na liste vlastníctva, aby žali to, čo nesiali. Pani ministerka, nikdy ste sa nemali stať ministerkou, lebo po tom, čo ste napáchali v Slovenskom pozemkovom fonde, mali ste byť zákazníčkou väznice v Ilave alebo v Leopoldove. Bohužiaľ, ministerkou ste sa stali a bol by som veľmi rád, aby ste čím skorej svedomie, ktoré evidentne nemáte, nahradili tým, že radšej budete s hanbou utekať a schovajte sa na Belize, kamkoľvek, ale vedzte jedno, všetky škody, ktoré ste napáchali, všetky okradnutia každého jedného občana Slovenskej republiky, lebo to ste mali chrániť, náš spoločný majetok, všetky škody, ktoré ste napáchali, vám raz spočítame. A keď sa nám budete chcieť vysmievať do ksichtu, že ale však to bolo v súlade zo zákonom, tak takisto ako pri platinových sitkách to možno bolo v súlade so zákonom, len niekto sa tváril, že však sitko ako sitko, tak napíšem, že to je zo železa, hoci to bolo z platiny, tak takisto aj v tomto prípade to, že vy podpisujete zmluvy, kde sa skrývate možno pod znalcov, ktorí ohodnotia pozemok, áno, pána ministra Druckera v Špačinciach, že to má hodnotu 59 centov, hoci v tom čase to je v zastavanom území obce, tak za tieto škody, za tieto zlodejiny sa budete zodpovedať. A keď ste tu hovorili, že sa vás veľmi dotýka osobne spájať vaše meno s mafiou, tak ja vám hovorím, vy ste hlava slovenskej pozemkovej mafie. Stojím si za tým a vždy to budem tvrdiť, dokedy zodpovednosť neprijmete. Vy kryjete toto rozkrádanie, vy ste za neho zodpovedná, vy ste podpísali stovky podvodných reštitučných zmlúv, kde človek, ktorý mal na to nárok, medzičasom zomrel, dostal ten nárok nejaký vybavovač, ale v skutočnosti ste mu podpísali niečo, čo malo veľakrát 100-, 200-, 300-krát väčšiu hodnotu v tom čase, ako ste to vy v súlade so zákonom v našom mene, v mene každého jedného občana Slovenskej republiky, zobrali z majetku štátu a dali do súkromných rúk. Máte sa za čo hanbiť, pani ministerka, a žiadnou spŕškou slov nezakryjete vaše zlyhanie, žiadnou spŕškou slov nezbavíte zo seba nálepku, že ste v pôdohospodárstve burina a v pozemkoch ste hlava pozemkovej mafie. (Potlesk.)